Okresná prokuratúra Svidník 
Sovietskych hrdinov 200, 089 01 Svidník 	

Sp. zn. : Pv 62/12/7712	Svidník, 9.1.2014
EEČ : 2-60-3-2014

U Z N E S E N I E

Trestná vec:	obvinený XXXXX 
Zločin:	Neodvedenie dane a poistného podľa § 277 odsek 1, odsek 2 písmeno b Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Svidník
Podľa § 215 odsek 1 písmeno h Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
ako konateľ spoločnosti s ručením obmedzeným BECPLAN TRUCK so sídlom v Stropkove, XXXXX, IČO  317 365 13 v období od augusta 2005 do decembra 2010 na pobočke Sociálnej poisťovne vo Svidníku predložil mesačné výkazy poistného na sociálne poistenie a príspevok na starobné a dôchodkové poistenie, podľa ktorého z miezd zamestnancov zrazil uvedené poistné, no zrazené mesačné poistné za obdobie od  mesiacov augusta 2005 až januára 2006 a septembra 2007 až decembra 2010 v celkovej sume 5 540,31 eur v lehotách splatnosti neodviedol Sociálnej poisťovni prostredníctvom pobočky vo Svidníku, hoci v jednotlivých lehotách splatnosti poistného mala uvedená spoločnosť dostatok finančných prostriedkov, ale použil ho na iný účel, 

lebo zanikla trestnosť činu

Odôvodnenie:
	Uznesením vyšetrovateľa PZ Odboru kriminálnej polície OR PZ vo Svidníku ČVS: ORP-9/OEK-SK-2012 z 03.02.2012 bolo začaté trestné stíhanie vo veci zločinu neodvedenia dane a poistného podľa § 277 ods. 1, 2 písm. b/ Tr. zák. a uznesením vyšetrovateľa PZ ČVS: ORP-9/OEK-SK-2012 z 11.07.2012 bolo pre tento zločin vznesené obvinenie XXXXX, ktorý ho mal spáchať tak, ako to je uvedené vo výroku tohto uznesenia.
	Po vykonanom vyšetrovaní mi vyšetrovateľ PZ 07.01.2014 predložil vyšetrovací spis s návrhom, aby trestné stíhanie obvineného XXXXX pre predmetný zločin bolo podľa § 215 ods. 1 písm. h/ Tr. por. zastavené, lebo zanikla trestnosť činu v zmysle § 86 ods. 1 písm. e/ Tr. zák.
	Preskúmaním vyšetrovacieho spisu som zistil, že výsledky vyšetrovania dostatočne odôvodňujú záver, že predmetný zločin spáchal obvinený XXXXX. 
	Lustráciou evidenčných pomôcok tunajšej prokuratúry som tiež zistil, že proti obvinenému nebolo za obdobný čin trestné stíhanie zastavené z dôvodu zániku trestnosti, pričom z odpisu registra trestov vyplynulo, že v posledných dvoch rokoch obvinený nebol za obdobný čin postihnutý.
	Napokon som zistil, že obvinený 23.12.2013 na účet pobočky Sociálnej poisťovne vo Svidníku poslal sumu 5 782,70 eur, čo 30.12.2013 písomne potvrdila aj zástupkyňa uvedenej pobočky XXXXX.
	Vzhľadom na to, že podľa § 86 ods. 1 písm. e/ Tr. zák. zanikla trestnosť zločinu neodvedenia dane a poistného podľa § 277 ods. 1, 2 písm. b/ Tr. zák.a neboli zistené dôvody, ktoré by bránili zániku trestnosti tohto zločinu v zmysle § 86 ods. 2 Tr. zák. bolo potrebné rozhodnúť tak, ako to je uvedené vo výroku tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Anatolij Derco
prokurátor